Brandstofpryse kan dalk skerp daalArgieffoto ter illustrasie (Foto: Activ-Michoko, Pixabay) Vuisvoos motoriste kan uitsien na ŉ moontlike vroeë Kersgeskenk wanneer brandstofpryse na verwagting begin Desember skerp sal daal, sê die Automobiel Assosiasie (AA). “Solank die huidige tendense met betrekking tot die brandstofprys voortduur, kry verbruikers ná maande se volgehoue druk op die brandstofprys na verwagting ŉ blaaskans [op die eerste Woensdag] in Desember,” sê die AA in ŉ verklaring. Die vernaamste bydraende faktor tot die verlaagte prys is die versnellende daling in internasionale oliepryse, wat sedert begin November afwaarts neig. Die AA sê ŉ geringe versterking in die waarde van die rand teenoor die Amerikaanse dollar dra ook by tot die verwagting dat brandstofpryse aansienlik sal daal. Volgens huidige data kan ŉ aansienlike daling van R1,54/ℓ petrol verwag word, terwyl diesel met 92c/ℓ kan daal en paraffien met 85c/ℓ . Tog waarsku die AA die departement van energie het onlangs die sogenaamde Slate-heffing ingestel om prysveranderings te beheer, wat ŉ uitwerking kan hê op die pryse wat verbruikers eindelik by die pompe sal betaal. Die AA sê al lyk die prentjie tans rooskleuriger as in ŉ lang tyd, moet verbruikers in gedagte hou dat die verwagte dalings op die oomblik nog net voorspellings is. Tien jaar gelede het ŉ liter petrol net R9 gekos, vergeleke met die huidige sowat R17. In 2010 was die prys tussen R7 en R8, maar daarna het dit tot R13 in 2013 en 2014 gestyg. Van tussen R11 en R12 in 2016 het dit die afgelope twee jaar amper deurgaans bly styg tot die huidige rekordvlakke.